นักวิจัยของ Harvard แนะวิธีใช้เงินซื้อความสุข
ใช้เงินเพื่อเก็บเกี่ยวประสบการณ์ สร้างประโยชน์ให้ผู้อื่น และชะลอการบริโภคเพื่อเพิ่มความสุขจากความคาดหวังคือตัวอย่างของเรื่องนี้
นาย Daniel Gilbert ผู้เชี่ยวชาญเรื่องความสุขของมหาวิทยาลัย Harvard ผู้เคยเขียนหนังสือขายดีชื่อ “Stumbling on Happiness” แนะว่ามีอยู่หลายวิธีที่เราสามารถจะใช้เงินเพื่อเพิ่มความสุขได้ ตัวอย่างของเรื่องนี้คือการใช้เงินเพื่อหาประสบการณ์ให้มากขึ้นและซื้อสิ่งของวัตถุให้น้อยลง ผลการวิจัยชิ้นหนึ่งระบุว่า 57 % ของคนเราได้ความพึงพอใจการจากซื้อประสบการณ์ ในขณะที่ 34 % พอใจจากการได้สินค้าที่เป็นวัตถุ การใช้เงินเพื่อเพิ่มพูนประสบการณ์นี้อาจเป็นในรูปของการเดินทางท่องเที่ยวไปในที่ต่างๆ ศึกษาวัฒนธรรมและชีวิตผู้คนซึ่งแปลกออกไป เรียนรู้สิ่งใหม่ๆ และนำประสบการณ์เหล่านี้กลับมาช่วยเพิ่มพูนคุณค่าของชีวิต คุณ Daniel Gilbert ชี้ว่าตัวอย่างที่สองคือการใช้เงินให้เป็นประโยชน์ต่อผู้อื่นมากกว่าสำหรับตัวเอง เพราะการช่วยเหลือผู้อื่นหรือการให้นั้นจะช่วยสร้างความสัมพันธ์ทางสังคม และปรับปรุงสัมพันธภาพกับคนอื่นๆ ซึ่งนับเป็นหัวใจสำคัญสำหรับความสุขของคนเรา และผลการศึกษาของมหาวิทยาลัย British Columbia (UBC) ที่แคนาดาก็ช่วยยืนยันเรื่องนี้ด้วย ส่วนตัวอย่างที่สามของวิธีใช้เงินเพื่อเพิ่มพูนความสุขนั้นมาจากการชะลอการบริโภคความสุขออกไป เพราะส่วนหนึ่งของประสบการณ์เรื่องความสุขจะมาจากความคาดหวัง เช่นในการเดินทางท่องเที่ยว แทนที่จะรีบเร่งให้ถึงจุดหมายปลายทางเราอาจให้เวลากับการเดินทางอย่างไม่เร่งรัด เพื่อเก็บเกี่ยวประสบการณ์ที่น่ารื่นรมย์ไปในระหว่างทางและเพิ่มความสุขจากความคาดหวังไปพร้อมๆ กัน